ના…ના…ના…ત્યારે કોનો? હરિશંકરનુ હૃદય જોરથી ધબકી ઉઠ્યું. જાણે ખૂબ પરિશ્રમ થયો હોય તેમ તે હાંફવા માંડ્યો. શિયાળો હોવા, છતાંયે એના કપાળે પરસેવો જામી ગયો. તેના મગજ પર કોઈ પ્રશ્નોના હથોડા વિંઝતું હોય એમ તેને લાગવા માંડ્યું. ક્યાંકથી અવાજ, આવ્યો એ પત્રતો તેં જ લખ્યો હતો. કોણે મેં? હા, હા, તેં જ…ના, ના, મેં એ પત્ર નથી લખ્યો. તો એ પત્ર આવ્યો ક્યાંથી? શું અબ્બાસ જીવે છે? શું તેં એક વૃદ્ધાના આત્માને છેતર્યો નથી? શું આ તારું ક્રુર ભોળપણ નથી? એ ઘરમાં આવતાં જ ફસડાઈ પડ્યો. તે બુમ પાડી ઉઠ્યો. મારી ભાવના શુદ્ધ હતી. હું તો ફક્ત અમ્માની જિંદગી બચે એ જ ઈચ્છતો હતો. પણ જો અબ્બાસ જ જીવતો ન હોય તો? અને એ ‘તો’ ના પ્રશ્ને મનોમન અનેક હુમલાઓ કરી એને અકળાવી મૂક્યો.